CELEX: 32017D1089
Language: ro
Date: 2017-06-16 00:00:00
Title: Decizia de punere în aplicare (UE) 2017/1089 a Comisiei din 16 iunie 2017 de modificare a anexei II la Decizia 2006/766/CE în ceea ce privește includerea fostei Republici iugoslave a Macedoniei, a Georgiei și a Republicii Kiribati pe lista țărilor terțe și a teritoriilor din care se autorizează importurile de anumite produse pescărești destinate consumului uman [notificată cu numărul C(2017) 4049] (Text cu relevanță pentru SEE. )

20.6.2017   
               
               
                  RO
               
               
                  Jurnalul Oficial al Uniunii Europene
               
               
                  L 156/34
               
            DECIZIA DE PUNERE ÎN APLICARE (UE) 2017/1089 A COMISIEI
      din 16 iunie 2017
      de modificare a anexei II la Decizia 2006/766/CE în ceea ce privește includerea fostei Republici iugoslave a Macedoniei, a Georgiei și a Republicii Kiribati pe lista țărilor terțe și a teritoriilor din care se autorizează importurile de anumite produse pescărești destinate consumului uman
      
         
            [notificată cu numărul C(2017) 4049]
         
      
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 11 alineatul (1),
      întrucât:
      
                  (1)
               
               
                  Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. În special, acesta prevede că produsele de origine animală pot fi importate numai dintr-o țară terță sau dintr-o parte a unei țări terțe înscrisă pe o listă întocmită în conformitate cu regulamentul respectiv.
               
            
                  (2)
               
               
                  De asemenea, Regulamentul (CE) nr. 854/2004 prevede că, atunci când astfel de liste sunt întocmite și actualizate, trebuie să se țină cont de controalele Uniunii efectuate în țările terțe și de garanțiile oferite de autoritățile competente din țările terțe în ceea ce privește conformitatea sau echivalența cu legislația Uniunii privind hrana pentru animale și produsele alimentare și cu normele de sănătate animală specificate în Regulamentul (CE) nr. 882/2004 al Parlamentului European și al Consiliului (2).
               
            
                  (3)
               
               
                  Decizia 2006/766/CE a Comisiei (3) enumeră țările terțe care îndeplinesc criteriile prevăzute în Regulamentul (CE) nr. 854/2004 și care sunt, prin urmare, în măsură să garanteze că produsele respective îndeplinesc condițiile sanitare prevăzute de legislația Uniunii în vederea protejării sănătății consumatorilor și, în consecință, pot fi exportate în Uniune. În special, anexa II la decizia menționată conține o listă cu țări terțe și teritorii din care sunt autorizate importurile în Uniune de produse pescărești destinate consumului uman. Lista respectivă indică, de asemenea, restricțiile privind astfel de importuri din anumite țări terțe.
               
            
                  (4)
               
               
                  Autoritățile competente din fosta Republică iugoslavă a Macedoniei și din Georgia au solicitat Comisiei autorizarea importurilor de produse pescărești în Uniune. În fosta Republică iugoslavă a Macedoniei și în Georgia au avut loc controale ale Uniunii care demonstrează că autoritățile competente furnizează garanții adecvate, după cum se specifică la articolul 48 alineatul (3) din Regulamentul (CE) nr. 882/2004. Pe baza informațiilor disponibile și a garanțiilor, fosta Republică iugoslavă a Macedoniei și Georgia pot fi incluse pe lista din anexa II la Decizia 2006/766/CE pentru produse pescărești.
               
            
                  (5)
               
               
                  Autoritățile competente din Republica Kiribati au solicitat Comisiei autorizarea importurilor de produse pescărești în Uniune. Autoritățile competente din Republica Kiribati au furnizat garanții scrise care sunt considerate adecvate, după cum se specifică la articolul 48 alineatul (3) din Regulamentul (CE) nr. 882/2004. Pe baza informațiilor disponibile și pe baza respectivelor garanții, Republica Kiribati poate fi inclusă pe lista din anexa II la Decizia 2006/766/CE pentru produse pescărești.
               
            
                  (6)
               
               
                  Prin urmare, Decizia 2006/766/CE ar trebui modificată în consecință.
               
            
                  (7)
               
               
                  Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTA DECIZIE:
      Articolul 1
      În anexa II la Decizia 2006/766/CE, se introduc următoarele rubrici:
      
                  1.
               
               
                  între rubrica referitoare la Grenada și rubrica referitoare la Ghana:
                  
                              „GE
                           
                           
                              Georgia”;
                           
                           
                               
                           
                        
            
                  2.
               
               
                  între rubrica referitoare la Kenya și rubrica referitoare la Coreea de Sud:
                  
                              „KI
                           
                           
                              Republica Kiribati”;
                           
                           
                               
                           
                        precum și
               
            
                  3.
               
               
                  între rubrica referitoare la Madagascar și rubrica referitoare la Myanmar:
                  
                              „MK
                           
                           
                              fosta Republică iugoslavă a Macedoniei (*1).
                           
                           
                               
                           
                        
            Articolul 2
      Prezenta decizie se adresează statelor membre.
      
         Adoptată la Bruxelles, 16 iunie 2017.
         
            
               Pentru Comisie
            
            Vytenis ANDRIUKAITIS
            
               Membru al Comisiei
            
         
      
      
         (1)  JO L 139, 30.4.2004, p. 206.
      
         (2)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
      
         (3)  Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (JO L 320, 18.11.2006, p. 53).
      
         (*1)  Fosta Republică iugoslavă a Macedoniei: denumirea definitivă a acestei țări va fi adoptată în urma negocierilor care au loc în prezent la nivelul ONU.”